VaChamisa Vanorohwa Zvakaipisisa Zvakare muHarare
Mutauriri weMDC, Va Nelson Chamisa vanoti zviri kuitika munyika hazvisi kuzovatadzisa kuita zvinoda veruzhinji
Kuorohwa kwenhengo dzebato guru rinopikisa kuri kuenderera mberi muZimbabwe, zvichitevera kukuvadzwa zvakare masikati machena kwemutauriri weMDC, VaNelson Chamisa, avo vakarohwa zvakaipisisa nemusi weSvondo panhandare yendege muHarare. VaChamisa vakarohwa vari pabasa sezvo vaive munzira kuenda kumusangano wenhengo dzeparamende dzenyika dzemu Africa, Pacific and Carribean-European Union kana kuti ACP-EU Joint Parliamentary Assembly. VaChamisa vanoti vakarohwa nesimbi kumeso kwavo nevanhu vatanhatu kana kuti vasere. Mushure mekurohwa VaChamisa vakaendeswa kuchipatara uko vari kuvhenekwa navana mazvikokota vemusoro nemaziso. Kurohwa kwaVaChamisa kunoitika muzuva rechinomwe mushure mekunge varohwa zvakare neSvondo ku Highfield pamwe nemutungamiri webato iri, VaMorgan Tsvangirai nedzimwe nhengo dzebato iri uye sachigaro weNCA, Doctor Lovemore Madhuku. Vachitaura vari muchipatara naBlessing Zulu mutori wenhau weStudio 7, VaChamisa vati vacharamba vachienderera mberi nechimurenga chavo chekusunungura nyika uye vati rufu chete ndirwo ruchavatadzisa kuita basa ravo. Zvichakadaro, VaTsvangirai vayambira VaMugabe kuti vakuru vakati ukaona kangoma koririsa, kanenge koda kuparuka. VaTsvangirai vatiwo zviri kuitwa naVaMugabe hazvisi kuzotyisidzira vanhu ve MDC muhondo yavo yekuti muZimbabwe muve nehutongi hwejechetere. Vatizve kana vakarohwa kana kuurayiwa, havasi kuzodzokera kumashure. VaTsvangirai vari kuzeya nyaya yemamiriro akaita zvinhu munyika nevamiriri venyika dziri muSADC. Nezuro VaTsvangiraia vakaita hurukuro nemumiriri weSouth Africa muZimbabwe, VaMlungisi Makhalima, vakakurukura nezvemamiriro aita zvinhu munyika. VaTsvangirai vaudza mutori wenhau dzeStudio7, Blessing Zulu kuti vane chivimbo kuti zvose zviri kuitika zvichapera. Dzimwe Nhau Kubva kustudio 7...